Saulei tekant
Jau saulėtekis mėlsvas, spinduliais iškaišytas, 
Tvinksta, rausta ir dega lyg veideliai mergaičių, 
Kai po langu sužvengia žirgas jauno bernaičio. 
Štai ir saulė jau teka. Sveikas, vasaros rytas! 

Apsisupusi šydu, auksu austu, raudonu, 
Saulė žengia per dangų karalienės gražybe! 
Gėlės lenkia jai galvą, paukščiai čilba linksmybe. 
Jiems ji šypsos, pridengus veidą muslinu plonu. 

Sveika, mūsų linksmybe, žemei nešanti dieną! 
Kam nebrangios auksinės tavo akys malonios? 
Tavęs ilgis žolelė, rasa virkdai ne vieną; 

Marių stiklas atspendžia šviesų veidą valdonės; 
Ant! iš džiaugsmo nuraudo girių dunksanti siena. 
Nuo tavęs slepia veidą vien tik baltosios ponios. 

Maironis
Sonetai